Folketing
2005-04-05

På ministermødet i dag har regeringen affyret startskuddet til det store projekt, som skal ruste Danmark stærkere til at klare den stadig skrappere konkurrence fra øst. Vi skal simpelt hen i Danmark være bedre til at skabe nye job og ny beskæftigelse. Vi har sat ambitiøse mål op for indsatsen over de næste mange år. For det første vil vi gøre Danmark til et førende vidensamfund. Helt præcist stiler vi efter, at vi i 2010 bruger ressourcer i det danske samfund svarende til samlet mere end 3 pct. af landets produktion på forskning og udvikling, når det gælder den private sektor og den offentlige sektor under et. For det andet vil vi gøre Danmark til et førende iværksættersamfund, et af de samfund i verden, hvor der skabes flest nye vækstiværksættervirksomheder. For det tredje vil vi have skabt uddannelser i verdensklasse. Det er en selvfølge, at når eleverne forlader folkeskolen, skal de kunne læse ordentligt. Sådan er det ikke i dag, desværre. Det skal vi have rettet op på.